Адыгэ хабзэр я гъуазэу
Аруан щIыналъэ администрацэм и Iэтащхьэ Куэшей Азэмэт и жэрдэмкIэ «Адыгэ хабзэ» дерсхэр школ программэм хагъэхьащ.
Куэдыр зыщыгуфIыкIа а Iуэху щхьэпэр даIыгъащ егъэджэныгъэмкIэ щIыналъэ управленэм, школ унафэщIхэм, адэанэхэм.
Хабзэр унагъуэм, лъэпкъым я набдзэщ, я гъащIэ гъуазэщ. Лъэпкъым хабзэфI къыдекIуэкIмэ, узыншэщ, къэкIуэну дахэ зэриIэнуми шэч хэлъкъым. Ауэ, ди жагъуэ зэрыхъунщи, ди адыгэ хабзэр цIыхум IэщIыб ящIу пIэрэ жозыгъэIэ Iуэхугъуэ куэд дрохьэлIэ: хабзэр зыгъэзэщIэну хуей нэхъыжьхэми я Iуэху бгъэдыхьэкIэм зэхъуэкIыныгъэ къемызэгъхэр къыхыхьащ, хъумэн хуей куэдыр гулъытэншэу къонэ.
«Адыгэ хабзэр дэгъэзеигъуэ кIыхьщ», жиIащ пасэрейм. ИкIи ар зы къуажэкъым е зы хьэблэкъым зейр, атIэ хабзэр ди адыгэ лIакъуэ псоми я зэхуэдэу щытын хуейщ. Гугъу зыдумыгъэхьу зыри къохъулIэнукъым. Апхуэдэщ ди хабзэр нэсу джынри. Ар бджын папщIэ уи анэдэлъхубзэри уэрсэру пщIэн хуейщ. Адыгэ хабзэр дэтхэнэри емыкIумрэ нэмысыншагъэмрэ щызыхъумэ, цIыхум и пщIэр зыгъэлъапIэ фIыгъуэшхуэщ. Ди щIыналъэм и Iэтащхьэ Куэшей Азэмэт фIыщIэ ин худощI ди щIэблэм и къэкIуэнумкIэ мыхьэнэшхуэ зиIэ Iуэху къызэрыхилъхьам папщIэ, икIи ди гуапэт абы и щапхъэр ди республикэм и адрей еджапIэхэми гъуазэ яхуэхъуну.
Къурашэ Эммэ,
Нарткъалэ дэт курыт еджапIэ №2м и егъэджакIуэ.
